**Memorii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te laşi condus de fantezii,

Eu voi rămâne să aştept

Mareea nopţilor târzii,

Voi strânge mâinile la piept

Şi-o să mă rog să-ţi fie dor

De primăveri, acolo-n larg,

Un fluture multicolor

Să-ţi lege vise de catarg.

Şi obosit de căutări

Ce nu te-or duce nicăieri,

Să-mi laşi pe plaja altei mări

Memoriile unei veri.

- Prin vise mai arunc un zar,

Un alt Titanic va pleca

Pe mări albastre, solitar,

În nopți de smoală doar o stea

Va desena pe umbre flori,

Pe valuri aspre melodii

Sirenele vor scrie-n zori,

Dar fără tine sunt pustii

Oceanele lui Magellan.

Curg lacrimi reci sub ochelari,

Retina-i plină de alean,

Aștept la provă să răsari.

Liliana Trif Ioan Grigoraș